Lukoil

A/S Naftas kompānija Lukoil (ОАО «Нефтяная компания „ЛУКОЙЛ“») ir 1991. gadā dibināts Krievijas enerģētikas uzņēmums.  Galvenais birojs atrodas Maskavā.
Uzņēmums nodarbojas ar naftas un dabasgāzes atradņu izpēti, iegūšanu, pārstrādi, kā arī jēlnaftas, gāzes un naftas produktu tirdzniecību.

Lukoil akcijas kotē Maskavas (kods LKOH), Londonas (kods LKOD) un Frankfurtes (kods LUK) fondu biržā.
Lukoil Eiropas īpašumus (ārpus Krievijas) pārrauga Nīderlandē reģistrētais meitas uzņēmums Lukoil Europe Holdings B.V.

 Vēsture 
1991. gada 25. novembrī ar PSRS Ministru Padomes lēmumu izveidoja valsts naftas koncernu LangepasUrajKogalymņeft (ЛангепасУрайКогалымнефть), apvienojot naftas ieguves uzņēmumus Лангепасneftegaz, Urajneftegaz un Kogalymneftegaz, kā arī naftas pārstrādes uzņēmumu Permneftosointez un Vologdas un Novoufas naftas pārstrādes rūpnīcu.
1993. gada 5. aprīlī valsts koncernu pārveidoja par atvērtu akciju sabiedrību "Naftas kopmānija Lukoil" (Нефтяная компания „Лукойл“).
1994. gadā sākās privatizācijas pirmie pārdošanas darījumi.
1995. gadā Krievijas valdība uzņēmumam nodeva deviņu naftas ieguves, realizācijas un apkalpošanas uzņēmumu kontrolpaketes. Nākamajos gados Lukoil paplašinājās, gan iegādājoties uzņēmumus, gan apgūstot jaunas ieguves vietas, gan būvējot infrastruktūru, tai skaitā savu tankkuģu floti.

2000. gadā Lukoil nopirka uzņēmumu Getty Petroleum Marketing Inc., tādējādi iekļūstot ASV degvielas uzpildes staciju tirgū.
2004. gadā Lukoil kļuva par pilnībā privātu uzņēmumu, valstij pārdodot atlikušos 7,59 % akciju ASV uzņēmumam ConocoPhillips par 1,988 miljardiem USD. 2011. gadā ConocoPhillips pārdeva šīs akcijas.

Uzņēmuma lielākie akcionāri 2014. gada nogalē bija ASV banka Bank of New York (61,78 %) un Kiprā reģistrētais uzņēmums Lukoil Employee Limited (10,79 %).

Pēc Krimas okupācijas 2014. gadā Lukoil pārdeva savu degvielas uzpildes staciju tīklus Čehijā, Slovākijā un Ungārijā.
2015. gada aprīlī DUS tīklu Ukrainā Lukoil pārdeva Austrijas uzņēmumam AMIC Energy. 2015. gadā uzņēmumu Lukoil Eesti ar 37 degvielas uzpildes stacijām Igaunijā pārdeva Igaunijas uzņēmumam Olerex.
2016. gadā Lukoil DUS tīklus Latvijā, Lietuvā, Polijā un Kiprā pārdeva Austrijas uzņēmumam AMIC Energy Management.

Pēc Krievijas 2022. gada iebrukuma Ukrainā Apvienotās Karalistes uzņēmums Shell nolēma pārtraukt savu biznesu Krievijā; 12. maijā tika paziņots, ka Lukoil pirks uzņēmumu Krievijā Shell Neft ar rūpnīcu Toržkā un 411 degvielas uzpildes stacijām.
2025. gada oktobrī ASV prezidents Donalds Tramps noteica sankcijas pret Krievijas naftas kompānijām Rosņeft un Lukoil.Tramps cer ar sankcijām piespiest Putinu sēsties pie sarunu galda lsm.lv 2025. gada 23. oktobrī

 Lukoil Latvijā 
Latvijā Lukoil pārstāvēja 1993. gada 21. jūnijā dibinātā SIA LUKoil Baltija R, kas piederēja Nīderlandē reģistrētajam uzņēmumam Lukoil Europe Holdings B.V. Tā nodarbojās ar naftas produktu vairumtirdzniecību un mazumtirdzniecību Latvijas tirgū. Uzņēmumam piederēja 1 naftas bāze un 57 degvielas uzpildes stacijas, no kurām 43 stacijās tirgoja auto gāzi.

Saistībā ar Lukoil aktīvu pārdošanu Austrijas AMIC Energy Management, 2016. gada 1. aprīlī SIA LUKoil Baltija R pārdēvēja par SIA AMIC Latvia. Kopš 2018. gada tas darbojas ar VIADA zīmolu.

 Atsauces 

 Ārējās saites 

 Oficiālā vietne
 Latvijas vietne

Kategorija:Enerģētikas uzņēmumi
Kategorija:Krievijas uzņēmumi
Kategorija:Frankfurtes fondu biržā kotētie uzņēmumi